SON'VARACHIM SUNGTTAM:
Kovichim utram polletat tednam kovitecho zolm' zata!
 Sahityachea bhov pornnea prokarantlo ek prokar mhonnlear Kovita. Sahityachea her prokaram poros sahityachem unchlem rup aslolo Kovita ho prokar survatek tonddim aslo, ani uprant to borovpant ailo. Inglezintlean zaka ami 'Poetry' mhonntanv tea utrachem mull Grik bhaxentlea 'Poësis' utrant asa. 'Poësis' mhonnlear 'a making' ani kovi asta to 'maker'. Grik bhaxent 'Poeio' mhonnlear 'I make,' 'I create. ' Mhonnche, kovi ho ghoddovpi asta. Punn khoinchea orthan? To kitem ghoddoyta vo boroyta tem heram poros vegllem asta oxea orthan.
 Toxem polleunk gelear, dor ek monis mhonnlear kovi. Punn tea fuddem vochun monis kovi porosui anik khub kitem asa oxem mhonnum yeta, kiteak jivitachea dor khinnak to novo sonvsar polleta. Ho novo sonvsar bhurgeachie nodrentlean pollevop hem dor eka kovichem kortovyo asa. Bhurgem poilech pavtt aplie nodren sonvsar polleta tednam taka apo-ap utram futt'tat. Poilech pavtt aplie nodrek ailolo sonvsar tem bhurgem utranchea ani avazachea madeomantlean polleta. Kovitechem-i oxench asta. Kovichim utram jednam sonvsar polleunk lagtat tednanch tachie kovitecho zolm' zata.
 Amurpikea jivitachea moddnnar pavlolea Lino-bab Douradochea 'Sundoreacho Beij Pavsachie Rati' kovitam-pustokant aspavlolea khubxea kovitancho zolm' utranchie nodrentleanuch zala hantum dubav nam. Lino-baban jivitachie dor goddiek novo sonvsar onnbhovla mhonn hea pustokantlio 'Ami Porki Zaleat', 'Aili Hansun, Geli Roddun','Chat', 'Facebook,' 'Ragar', 'Sundoreacho Beij,' oxio boreochxio kovita tachi govay ditat.
 Amkam kovita vachtanam vo konnachea-i tonddantlean kovita aikotanam amkam ti avoddli zalear, amchea tonddantlean 'Va! Sundor kovita! ' oxim apxinch utram bhair sortat. Ami jika amchea utramni 'sundor kovita' mhonntanv, ti kovita toxi sundor asonam, kiteak kovi aplie kovitentlean kednanch sundortay rochinam. Punn amche sorbhonvtim asloli sundortay polleunk to aplie kovitentlean amkam mozot korta. Kovichie kovi nodrentlean ami khoinchi-i gozal polletanv tednam ti gozal amkam khoim tori bhavta ani amkam ti sundor disunk lagta! 'Ailem-i Tum? ,' 'Ani Magtanam,' Ek Chitt,' 'Git,' 'Gõykar Ami,' 'Kaim Goxtti,' 'Loztat Kiteak,' 'Yo Vegim' hea ani her kovitam udexim kovi amkam amchie bhonvtim ghoddtolio ghoddnnio sobitayechea oklantlean polleunk mozot korta. Ani tacho porinnam' mhonn amchea tonddantlean tea kovitanchea xevottak 'Va! Sundor kovita! ' oxim utram bhair sortat.
 Kovi zaunk zay zalear mon'xan mogan asunk zay oxem mhonntat. Ani mogant to osufoll zalo zalear magir tache mukhar don roste ugte astat - ek, tannem atmghat korpacho, nam zalear dusro, kovita borovpacho. 'Sundoreacho Beij Pavsachie Rati' kovitam-pustokant kovi khubxe kodden mogan aslolo dista. Tea mogant xevott meren yesesvi zauncho mhonn kovi to mog samballunk sabar bhasamni proyotn korta, punn tea mogant yesesvi zainam vo fottovta tednam tachea nixpololea bhavnank utranchem tondd futt'ta ani kovi tim sogott bhavanam kovitanchea madeomantlean ugtayta. Hea pustokantli survatechi kovita 'Adeus', tea uprantchi 'Ankvar,' 'Oso Ek Mog Aslo,' 'Uxir Zatoch,' 'Peletoddi Pavche Adim,' 'Pormoll Ubtoch,' oxea kovitamni kovichi follak yeunk naslolea mogachi bazu probhavik ritin disun yeta.
 Kovita utramni ghoddoyloli asta. Dor ek utor mhonnlear avaz. Mhonntoch, kovi kovita rochtonam fokot utrancho punzo ghoddoynam, taka avazacherui bhor diuncho poddta. Punn hi gozal itleacheruch somponam. Tea fuddem vochun tannem utrancho ani avazacho mell ghalun orth toyar korcho poddta. Ani oslio orthabhorit kovita vachunk, tea utram ani avazam itleach mhotvachem ogeponn zay poddta. Hie nodrentlean Lino-babachio kovita mhotvachea ogeponnan vachlio zalear tio fokot nikttim utram nhoy, punn utrank bosoylolea avazachi orthabhorit kola oxem somzunk zata. Tachie hie, utranchea avazachie orthabhorit kolent des-bhokti, mogachi, dukhachi ani bhoktichi kovita disun yeta. Tech khatir 'Sundoreacho Beij Pavsachie Rati' kovitam-pustokantlio kovita veg-vegllea rosamni toptoplolio asat ani takach lagun tio tore-torechio bhavnam ugtaunk yesesvi zaleat oxem mhonnchem poddta.
 Kovita ho sahityacho kotthinn prokar oxem sabar zonn mhonntat ani sangtat tem aikunk yeta. Punn bhavnamni bhizlolea vicharank vevosthit utranchi nhesonn nhesoytanam tika kotthinnayen sompi korop hemui eka borea kovichem kosob mhonnunk zay. André Chémeran mhonnlam toxem - "Faison difficilement des vers faciles. " (Ami kotthinnayen sompe vers ghoddoum-ia. 'Sundoreacho Beij Pavsachie Rati' kovitam-pustokant 'Aga Pavsa,' 'Ago Sundorea,' 'Git,' 'Nikal,' 'Ragar,' 'Soirik,' 'Tujea Moga Khatir,' 'Tuka Khobor Asa,' hio kovita ghoddoytanam Lino-babak kitlem kotthinn zalem tachi mhaka khobor nam, punn tio kovita khorench sompio, mottvio ani orthabhorit vicharamni bhorlolio asat. Az-kal oslia kovitancho khubxe zonn odik bore bhaxen asvad ghetanam distat.
 Jivit ani kovita mhonnlear kitem oxem konnem-i vicharlem zalear taka zap nam, kiteak jivit ani kovita don-ui jiyevpachim astat. Jivitant vicharanchi sundortay gorjechi titlich kovitentui vicharanchi sundortay asop gorjechem, ani vicharanchie sundortaye vangdda utranchi-i sobitay nirmann zali zalear dubav viret te kovitentlean chodd khuxalkay mellta. Lino-babachea hea kovitam-pustokantlio kovita vachun pollelear tannem boroylolio kovita tachea jiyevpantlean aileat mhonn thavem zata.
 Lino-bab mullant nibon'd borovpi. 'Aitaracheo Katkutleo' nanvachem tachem nibon'danchem pustokui hache poilim uzvaddak ailolem asa. "Lino-bab nibon'd boroyta tench borem, tannem kovitechea nadak kiteak lagunk zay aslem? " oso konnachea-i monant prosn yet. Lino-bab aplea kovitantlean lokak kitem tori sangunk sodta. Nibon'dam poros kovitantlean aple vichar loka meren chodd bore ritin apunn pavounk soktolo oxem taka dista zalear taka tem madeom' apnnaunk puray mekllik asa. Tech meklliken tannem kovitechem madhyom' apnnaylam. Hea madhyoma udexim Lino-bab jerul khub lokam meren pavum oxe anvdde ghonntt'tam, ani fuddarak Konknni sahityachea molleant taka upatt yes anvddetam!
 (Voilem borovp manest Lino Dourado hachea 'Sundoreacho Beij Pavsachie Rati' kovita pustoka khator boroyoli Prostavana asa. )